Taleh Bağırov aclığı dayandırıb 
Müstəqil hüquq müdafiəçilərinin Taleh Bağırov və Cabbar Cabbarovla görüşünə imkan yaradılıb
Dindarların Hüquqlarını Müdafiə Komitəsinin həmsədrləri Rövşən Əhmədli və Eldəniz Quliyev fevrakln 15-də Qobustan həbsxanasına baş çəkiblər. Onlara "Müsəlman Birliyi" Hərəkatının lideri Taleh Bağırov, həmin təşkilatın fəalı Cabbar Cabbarov və İslam Partiyasının lideri Mövsüm Səmədov ilə görüş imkanları yaradılıb. Rövşən Əhmədli Amerikanın Səsinə bildirib ki, həbsxanada vəkillər üçün ayrılmış otaqda hər bir məhkumla ayrıllıqda görüş olub. Taleh Bağırov komitə həmsədrlərinin, Demokratik Qüvvələrin Milli Şurasının rəhbərliyinin, tərəfdarlarının xahişini nəzərə alaraq aclığı dayandırmaq qərarına gəlib. O, mühakimə olunmuş dindarların hüquqlarının pozulmasına etiraz olaraq 16 gün aclıq edib. Rövşən Əhmədlinin sözlərinə görə, hər üç məhkum ruhdan düşməyib, nikbindir, ictimai dəstəyə görə hüquq müdafiəçilərinə, media mənsublarına və tərəfdarlarına təşəkkür edib. Öz növbəsində Eldəniz Quliyev bildirib ki, "Müsəlman Birliyi" Hərəkatının fəalı Abbas Hüseyn ilə görüş istənilib. Lakin görüş baş tutmayıb, çünki o, müalicə müəssisəsinə yerləşdirilib. Onun sözlərinə görə, hər üç şəxsin telefon danışıqlarına məhdudiyyətlərin götürülməsi məsələsi yerində həll olunub. Taleh Bağırov və Cabbar Cabbarov eyni kamerada saxlanmaq istədiklərini bildirib. Lakin həbsxana rəhbərliyi bunun onların səlahiyyətində olmadığını deyib. "Odur ki, biz Penitensiar Xidmətə daha bir müraciət yazacağıq", Eldəniz Quliyev qeyd edib. "Məhbuslar işgəncələr barədə danışdımı?" sualının cavabında Quliyev deyib ki, dindarlar bildiriblər ki, son vaxtlar fiziki təzyiqlərə son qoyulub. Ümumilikdə, Eldəniz Quliyev Penitensiar Xidmət və Qobustan həbsxanası rəhbərliyinin ictimaiyyət nümayəndələrinə sözügedən şəxslərlə görüş imkanları yaratmasını müsbət qiymətləndirib. Bundan öncə Penitensiar Xidmət Taleh Bağırov və digər dindarrların aclıq etməsi barədə məlumatları təkzib edib.